钦定古今图书集成/理学汇编/经籍典/第037卷 > 《重镌十三经十七史缘起》毛晋
## 钦定古今图书集成/理学汇编/经籍典/第037卷 > 《重镌十三经十七史缘起》毛晋

毛晋草莽之臣，梼昧之质，何敢从事于经史二大部？
今斯剞劂告成，或有奖我为功臣者，或有罪我为僭
分者，因自述重镌始末，藏之家塾，示我子孙之能读
我书者。天启丁卯，初入南闱，设妄想，祈一梦。少选，梦
登明远楼，中蟠一龙，口吐双珠，各隐隐籀文，唯顶光
中一“山”字，皎皎露出。仰见两楹分悬红牌，金书十三
经《十七史》六字，遂寤。三场，复梦梦无异，窃心异之。锻
羽之后，此梦时时往来胸中。是年，余居城南市，除夕
梦归湖南载德堂柱头亦悬《十三经》《十七史》二牌，焕
然一新，红光出户。元旦拜母，备告三梦如一之奇。母
忻然曰：“梦神不过教子读尽经史耳，须亟还湖南旧
庐，掩关谢客，虽穷通有命，庶不失为醇儒。”遂举历选。
吉忽憬然大悟曰：“太岁戊辰，崇祯改元。龙即辰也。珠
顶露山，即崇字也。奇验至此。”遂誓愿自今伊始，每岁
订正经史，各一寿之梨枣。及筑削方兴，同人闻风而
起，议联天下大社，列十三人任经部，十七人任史部。
更有欲益四人，并合二十一部者。筑舍纷纷，卒无定
局，余唯闭户自课已耳。且幸天假奇缘，身无疾病，家
无外侮，密尔自娱，十三年如一日。迨至庚辰除夕，十
三部板斩新插架，赖钜公渊匠，不惜元晏，流布寰宇。
不意辛巳、壬午两岁灾祲，资斧告竭，亟弃负郭田三
百亩以充之。甲申春仲史亦裒然成帙矣。岂料兵兴
寇发，危如累卵，分贮版籍于湖边喦畔，茆庵草舍中，
水火鱼鼠，十伤二三。呼天号地，莫可谁何。犹幸数年
以𨓏，村居稍宁，扶病引雏，收其放失，补其遗亡。一十七部，连床架屋，仍复旧观。然校之《全经》，其费倍蓰，奚
止十年之田而不偿也。回首丁卯，至今三十年，卷帙
从衡，丹黄纷杂。夏不知暑，冬不知寒，昼不知出户，夜
不知掩扉。迄今头颅如雪，目睛如雾，尚矻矻不休者，
惟惧负吾母读尽之一言也。而今而后可无憾乎？窃
笑棘闱假寐，犹夫牧人一梦耳。何崇祯之改元，十三
年之安堵，十七年之改步，如镜镜相照，不爽秋毫邪？
至如奖我罪我，不过梦中说梦，余又岂愿人人与我
同梦耶。